section_heading: Primjena
paragraph_text: Prototipne kupole ugrađene su na Patrijino vozilo AMV i na švedski BVP na gusjenicama BAE Systems Hägglunds CV90. Finska je vojska još 2003. naručila 24 kupole AMOS za ugradnju na svoja oklopna vozila na kotačima Patria AMV (Armoured Modular Vehicle) 8x8. Prva serijska kupola isporučena je u ožujku 2006., a isporuka zadnje trebala bi uslijediti do kraja 2009. godine. Sredinom 2006. švedska Defence Materiel Administration (FMV) dodijelila je Patria Hägglundsu ugovor vrijedan 55 milijuna eura za gradnju dva prototipna vozila CV90/Amos kako bi dokazala njihovu uporabljivost. Taj je ugovor zapravo tek formalnost jer švedska vojska već od prije u svojim skladištima čuva četrdeset nedovršenih CV90 namijenjenih za ugradnju automatiziranih minobacačkih sustava. Za AMOS je zainteresirana i švedska ratna mornarica koja je još 2003. testirala jedan sustav na desantno-jurišnom čamcu Combat Boat 90. Agencija FMV je 2006. potpisala novi ugovor koji uključuje daljnje prilagodbe Amosa za uporabu na brodovima, ali i za razvoj deset sustava namijenjenih djelovanja s kopna na ciljeve na moru.